Ma geskikte skenker maar kort hulp | Maroela Media
Ma geskikte skenker maar kort hulp
Larochelle en haar sussie, Nicole. Foto: Facebook/Lisa Steenberg
"Haar nier werk glad nie meer nie. Sy verswak en sy is baie moeg. Sy het vir my gesê sy wens Liewe Jesus wil haar kom vat. Ek het verlede week so gehuil."
Só sê Lisa Steenberg oor haar 12-jarige dogter Larochelle wat dringend 'n nieroorplanting moet kry. Maroela Media het verlede jaar berig oor Larochelle van Welkom wat met 'n chroniese niersiekte gediagnoseer is. Haar nierfunksie was destyds op vyf persent en vandag, presies 'n jaar later, het sy byna geen nierfunksie oor nie.
Lisa sê dit gaan vreeslik swaar met hulle as gesin en die jaar wat verby is, was hel.
"Ek is eerlik met jou – dinge raak baie erg en dit affekteer alles – my huis, my gesin, my huwelik. Ons het amper al ons goed verloor en dit raak net moeiliker."
Lisa en haar man, Donald, het verlede jaar toetse laat doen om te kyk of hulle geskikte skenkers is vir hul dogter. Lisa is 100% geskik. Sy het intussen baie gewig verloor en ook mooi na haar bloeddruk gekyk, sodat sy reg is vir wanneer die oorplanting kan plaasvind.
"Ek is heeltemal reg vir die prosedure, maar ons het nie geld vir die oorplanting nie," sê Lisa.
Lisa en Larochelle moet elke maand Johannesburg en Bloemfontein toe om verskeie toetse te laat doen en Lisa sê die onkostes is net te veel.
Larochelle se storie het baie mense se harte verlede jaar geraak en daar was baie terugvoer van mense wat graag wou help, selfs mense wat bereid was om 'n nier te skenk, maar Lisa sê dit was net leë beloftes.
"Ek kan mense nie kwalik neem nie, dit is nie hulle verantwoordelikheid om vir Larochelle te help nie".
Besoek Larochelle se Facebook-blad indien jy die gesin wil ondersteun.
Is daar n rekening nommer waar mens geld kan inbetaal, wie adminastreur die rekening sodat dit vir die regte doel gaan? Wens so ek kon sê hier is die geld, hoop regtig daar is mense wat dit bietjie breër het wat kan help.
Ek is gebore met 3 niere en sal met liefde vir die meisie n nier skenk. Maar dit is nie so maklik nie. Jy moet n sekere gewig en lengte wees.
kan die organisasie wat die seuntjie wat sy hand verloor het na die klapper ongeluk nie ook vir haar help nie? of dalk die staatshospitaal? iewers moet 'n weg wees om so 'n pragtige dogtertjie te help. of 'n rekeningnommer om 'n donasie te gee. asb Maroela moet nie weer my kommentaar verwyder nie asb.